Arne & Carlos

Arne & Carlos er en designerduo som består av norske Arne Nerjordet (født 22. juni 1963) og svenske Carlos Zachrison (født 26. august 1970). De bruker Arne & Carlos som firmanavn og forfatternavn, og som merkenavn for sine designprodukter, i hovedsak klær, leketøy og interiørgjenstander, ofte strikket.

Siden år 2000 har de bodd og arbeidet i den ombygde ekspedisjonsbygningen på den nedlagte jernbanestasjonen på Tonsåsen i Etnedal kommune i Valdres.Tobiasson, Nerjordet og Zachrison (2007), s. 11

Fra 2002 til 2008 designet de stort sett klesplagg i ulike tekstiler, men fra 2008 har de konsentrert seg om strikking og hekling. Etter at de publiserte boken Julekuler i 2010, har de arbeidet mye med utvikling av plagg og gjenstander for håndstrikk. De har en helt særegen stil, der de tar utgangspunkt i tradisjonelle mønster, gir dem et moderne uttrykk og setter dem inn i overraskende sammenhenger.Kreutz-Hansen (2008)

De første sju årene
Arne Nerjordet var lærer ved motedesignskolen Esmod i Oslo da han og Carlos Zachrison møttes i 1999. Nerjordet hadde tidligere studert ved samme skole, mens Zachrison var utdannet statsviter. I 2000 flyttet de to sammen til den nedlagte jernbanestasjonen på Tonsåsen i Valdres, der de fortsatt bor og arbeider.

Firmaet og merkevaren Arne & Carlos ble etablert i 2002, samme år som de viste sin første kleskolleksjon under visningsarrangementet «DesignStreet» i Oslo. Kolleksjonen var inspirert av Dolly Parton og hadde elementer av både kitsch og humor. Den ble omtalt som «eklektisk» av sjefredaktøren i motebladet Tique, Tone Skårdal Tobiasson, som ga den meget positiv omtale.Tobiasson, Nerjordet og Zachrison (2007), s. 8 Utstillingen ble vist på motemesser i Paris samme høst.

I flere år presenterte de to–tre kolleksjoner årlig. De første to kolleksjonene sydde de selv. Senere har de konsentrert seg om design og utvikling av nye modeller, og satt bort selve sømmen til fabrikker og syatelierer.Nasjonalmuseet (2012) Arne & Carlos – eit ferdaminne

Hver kolleksjon hadde et tema. De svært ulike temaene sier litt om designernes inspirasjonskilder og mangfold. Innenfor hver kolleksjon var det også ofte visuelle overraskelser. Designernes styrke er sagt å være de uventede sammensetningene. De tar gjerne utgangspunkt i tradisjonelle mønster eller gjenstander, men gir mønster, plagg og gjenstander sitt eget særegne uttrykk.

Noen eksempler på kolleksjonstema er listet opp nedenfor:

Vår/sommer 2002: Dolly Parton-kolleksjonen. «Vi kjøpte kjøkkenrutete stoff på salg hos Domus på Fagernes, dro hjem til Tonsåsen og spilte Dolly Parton-låten "Coat of many colors", og der«» startet det hele.» Klærne var utpreget feminine. Designerne hadde hentet inspirasjon fra Dolly Parton, kolleksjonen bar preg av både kitsch og humor.NRK Rogaland-side fra 2008 Besøkt 8. januar 2014
Vår/sommer 2004: Origamikolleksjonen. Her var inspirasjonen blant annet en parfymereklame med origamielementer.
Vår/sommer 2006: Bunadkolleksjonen. Mange av plaggene var sydd i jeansstoff, med mønstersømmer inspirert av rosemaling.
Vinter 2007/2008: Reinsdyrkolleksjonen.
Vår/sommer 2008: Insektkolleksjonen. 
Vår/sommer 2008: Sløydkolleksjonen, deres første herrekolleksjon. Utgangspunktet var gamle arbeidstegninger og modeller, der detaljer ble forenklet og overført til plaggene. Denne kolleksjonen ble vist på en annen måte enn det som er vanlig. I samarbeid med designkontoet Bleed ble det laget en promoteringsfilm, istedenfor at plaggene ble vist på catwalken.

Arne & Carlos fikk fra visningen av første kolleksjon stor oppmerksomhet og gode kritikker i utlandet, men i Norge gikk salget dårlig. I 2008 ble selskapet slått konkurs,Stabæk, Christel M. (2008) «Går videre etter investorhavari» I: Dagens Næringsliv, 14.08.2008, s. 26 men startet opp igjen etter kort tid som Arne & Carlos DA.

Strikk
Etter at de startet opp igjen i 2008, har de satset på strikk, både maskinstrikk og håndstrikk. Selv strikker de prototyper og lager oppskrifter til små gjenstander, som leketøy. Disse oppskriftene publiseres i tematiske inspirasjons- og oppskriftsbøker. For større ting som gensere og andre plagg, er det de som designer, mens presentasjon av plaggene gjøres av andre samarbeidspartnere.

Den første strikkekolleksjonen for håndstrikk utviklet de for butikkjeden Norsk Flid i 2007.Norsk Flids presentasjon av kolleksjonen  Lest 8. januar 2014

I 2007 ble de dessuten invitert av TINE til å utvikle et bidrag til TINEs kampanje for brunosten, som skulle få nytt utseende. Resultatet ble et moderne plagg, med utgangspunkt i et mer tradisjonelt. Genseren «Cheese Attack» har likhetstrekk med Mariusgenseren, men mønsterelementene er inspirert av videospillet Space Invaders fra 1980-tallet.TINEs informasjon om – og oppskrift på – genseren . Besøkt 19. januar 2013

«Cheese Attack» ble vist på en messe i Paris i 2007, der Rei Kawakubo, eier av det japanske motefirmaet Comme des Garçons, fikk se den. Hun inviterte Arne & Carlos til å designe en julekolleksjon for firmaet, og kjøpte i tillegg 400 av julekulene de nylig hadde begynt å designe og strikke. Comme des Garçons solgte hver kule for € 100. Dette provoserte designerne og var den direkte årsak til at de bestemte seg for å utgi oppskrifter og gi folk mulighet til å strikke kulene selv.Harries, Rhiannon (2011) «A pair of knit wits – Arne & Carlos are bringing their Christmas kitsch to Britain». I: Independent.co.uk Les på nett  Besøkt 19. januar 2014

I 2010 utga Arne & Carlos inspirasjons- og oppskriftsboken Julekuler med oppskrifter på 55 ulike håndstrikkede julekuler. Boken ble en suksess.NRK-omtale av bestselgeren Besøkt 19. januar 2014 Rettighetene var solgt til åtte land per 2014, og oversatt til sju språk.Tall fra BIBSYS 20. januar 2014 Suksessen har fortsatt, og blant strikkere over hele verden har de per 2021 noe nær en kultstatus. Direktøren for et australsk spinneri omtalte dem i et intervju som «rock stars» innen strikkeverdenen. Eieren av en garnbutikk de skulle besøke under en av sine mange turneer i USA skrev i 2017: «Blazing Needles is thrilled to announce that Arne & Carlos will be here October 2 & 3. For two days the legendary designer duo will grace our store with their knowledge and wisdom.

For those of you who don't know them, Arne (pronounced "are-nuh") & Carlos are world renowned knitwear designers, textile artists, and authors.  The duo specialize in designing garments and softies (i.e., toys, eggs, baubles, etc.) that put innovative spins on traditional Scandanavian color work designs.  Arne & Carlos' designs are beautiful, unique, and most importantly, fun to knit!  Their studio is located in Valdres, Norway in a converted railway station.»

Fra julekuler til vinetiketter
miniatyr|Arne (t.h.) og Carlos foran designerjuletreet 2010 på Maihaugen. Treet var dekorert med flere enn 1000 av deres julekuler.

Julekulene har også vært brukt på ulike vis i designoppgaver.

I 2010 var Arne & Carlos invitert som årets designere til å dekorere Maihaugens designjuletre. Det gjorde de ved hjelp av  strikkede julekuler i ulike mønster.Haugtrø, Kjersti (2010) «– Det ble akkurat slik vi ønsket det». I: Gudbrandsdølen Dagningen, 26. november 2010

Kulene var også utgangspunktet for deres dekor på et julemiddagsservise for firmaet Firkløveren,A&C juleservise  Besøkt 17. januar 2014 og for design av etiketter for Arcus’ juleviner i 2011, 2012 og 2013.

For Arcus har de også utformet emballasjen til hvitvinen «Hvit hagevin Arne & Carlos», med fotomotiver fra sin egen hage.

De har designet flere pledd for Røros Tweed. Mønstrene har rot i tradisjonelle strikkemønster, men har fått et moderne formspråk.Rørostweeds presentasjon av designerne og deres produkter  Besøkt 13. januar 2014

Utstillinger (utvalg)
I tillegg til visninger på motemesser i inn- og utland, er duoens produkter og prosjekter vist på flere ulike utstillinger.

I 2006 var de blant de utvalgte designerne til utstillingen «From Valdres to Vogue» i Norsk Design- og Arkitektursenter (DogA).norskdesign.nos informasjon om utstillingen  Besøkt 17. januar 2014

I 2012 var det tiårs-jubileum for presentasjon av deres første kolleksjon. I den anledning samarbeidet Nasjonalmuseet for kunst, arkitektur og design og DogA  om å produsere to vandreutstillinger rundt Arne & Carlos' univers: galleriutstillingen Arne & Carlos – eit ferdaminne og Kryp, køntri og spaceinvaders, som var del av Nasjonalmuseets tilbud til skolebarn gjennom Den kulturelle skolesekken.

Begge utstillingene fokuserte på kreativitet og designprosessen, med innlagte workshops for besøkende. Før utstillingene ble sendt ut til skoler og gallerier, ble de sommeren 2012 vist i DogAs lokaler i Oslo.DogAs informasjon om utstillingene  Besøkt 20. januar 2014 Kryp, køntri og spaceinvaders var finalist i konkurransen om «Gullsekken», en pris knyttet til Den kulturelle skolesekken, i 2013.

Utmerkelser og offentlige innkjøp (utvalg)
I 2004 opprettet motemagasinet Henne designprisen Nåløyet. Arne & Carlos fikk den første prisen, for sin «nyskapende, feminine og lystige design».Engelsås, Line (2013) «HENNE NÅLØYET 2013!». I: Henne, februar 2013

I 2005 ble de tildelt «Talentprisen i design» av Stiftelsen Scheibler. Prisen besto av  norske kroner.Scheiblers informasjon om prisen  Besøkt 9. januar 2014

I 2010 fikk de Norges Husflidslags høyeste utmerkelse, «Fortjenstmedalje i gull med diplom». De mottok prisen for «stor innsats med å revitalisere og synliggjøre norsk husflid i nasjonalt og internasjonalt motebilde».Norges Husflidslags omtale av tildelingen  Besøkt 12. januar 2014

Nasjonalmuseet har kjøpt inn tre plagg fra Arne & Carlos' kunstneriske produksjon. Disse tre er presentert i brosjyren til utstillingen «Arne & Carlos - eit ferdaminne».

I 2014 ble Arne Nerjordet utnevnt som «Æresgausdøl» av formannskapet i Gausdal kommune.Kommunens omtale av tildelingen  Besøkt 3. mars 2014

Bibliografi
Pr. 2013 var Arne & Carlos' bøker oversatt til 14 språk.Cappelen Damms informasjon om utgivelser i flere land  Besøkt 21. januar 2014 Bare den første norske utgaven av bøkene er listet opp nedenfor.

Masker og snitt fra Tonsåsen - Norges Husflidslag, 2007
Julekuler – Cappelen Damm, 2010
Strikkedukker – Cappelen Damm, 2011
Adventskalender, strikk en A&C julekule hver dag i adventstiden - Cappelen Damm, 2011.Dale Garns informasjon om adventskalenderen  Besøkt 17. januar 2014
Påske hele året – Cappelen Damm, 2012
Håndarbeid fra hagen – Cappelen Damm, 2013
Strikk fra Setesdal : tradisjon med ny vri – Cappelen Damm, 2013
30 tøfler : ett grunnmønster – Cappelen Damm, 2014
Boka du lager selv – Cappelen Damm, 2015
Fugler : fargerike og fantasifulle – Cappelen Damm, 2016
Arne & Carlos : favoritter – Cappelen Damm, 2017

 Referanser og fotnoter

Kilder
Grann, Annemona (2010) «Vær trendy, strikk sjøl». I: Adresseavisen 1. september 2010, s. 3
Hovland, Kirsti (2009) «– Fremtiden er Arne & Carlos …». I: VG 16. mai 2009, s. 43
Kreutz-Hansen, Hanne (2008) «Eksotisk strikk. Det måtte strikkepinner til for at Arne & Carlos skulle lykkes som designere». I: VG 30. august 2008, s. 64
Nasjonalmuseet (2012) Arne & Carlos – eit ferdaminne, brosjyre til en vandreutstilling. Les på nett (PDF)  Besøkt 17. januar 2014
Nasjonalmuseet (2012) Kryp, køntri og spaceinvaders, lærerveiledning til en vandreutstilling. Les på nett (PDF)  Besøkt 20. januar 2014
Solhaug, Berit (2007) «Arne & Carlos, rotekte kosmopolitter». I: Norsk Husflid, årg. 42 nr. 4, s. 14–16
Tobiasson, Tone S., Arne Nerjordet, Carlos Zachrison (2007) Arne & Carlos : masker og snitt fra Tonsåsen. Oslo, Norges husflidslag. ISBN 978-82-91195-31-5

Eksterne lenker


Kategori:Klesmerker
Kategori:Norske designere
Kategori:Personer fra Etnedal kommune
Kategori:Strikking